WhatsApp staak eers deel van dataWhatsApp slaan steeds vure dood oor sy nuwe beleid vir gebruikers. (Foto: Indranil Mukherjee/AFP) WhatsApp het Vrydag aangekondig hy gaan die deel van data uitstel nadat talle gebruikers, bekommerd oor privaatheid, van die Facebook-beheerde boodskapdiens gevlug en na mededingers soos Telegram en Signal gestroom het. Die app, wêreldwyd ŉ reuse-sukses, het sy 8 Februarie-spertyd vir die aanvaarding van ŉ bywerking van sy bepalings – dat data voortaan met Facebook gedeel gaan word – opgeskort en gesê hy gaan die tyd gebruik om enige misverstande oor privaatheid en veiligheid uit die weg te ruim. “Ons het van so baie mense gehoor oor hoeveel verwarring daar oor ons jongste bywerking is,” het WhatsApp in ŉ bloginskrywing gesê. Die maatskappy sê hy sal mense eerder “geleidelik nader om die beleid teen hul eie pas te hersien voor nuwe sakeopsies op 15 Mei beskikbaar gestel word”. Die bywerkings hou verband met hoe handelaars wat WhatsApp gebruik om met gebruikers te gesels, data met Facebook kan deel. Dit kan beteken inligting word gebruik vir geteikende advertensies. “Ons kan nie jou private boodskappe sien of jou oproepe hoor nie en Facebook kan ook nie,” het WhatsApp vroeër benadruk. “Ons hou nie boek van almal wat boodskappe stuur of bel nie. Ons kan nie jou gedeelde ligging sien en Facebook ook nie.” Die inligting oor ligging en die inhoud van boodskappe is geënkripteerd. “Ons gee sakeondernemings die opsie om ŉ veilige diens van Facebook te gebruik om WhatsApp-gesprekke met hul kliënte te voer, vrae te beantwoord en nuttige inligting soos kwitansies te stuur,” het WhatsApp gesê. Tegnologiekenners sê WhatsApp se nuwe vereiste vir gebruik maak ŉ beleid wat sedert 2016 wyd gebruik word, nou wetlik bindend. Facebook wil dit vir WhatsApp moontlik maak om geld met die app te verdien deur ondernemings toe te laat om gebruikers regstreeks te nader – wat dit ŉ natuurlike besluit vir die internetreus sou maak om sommige data op sy bedieners te sentraliseer. Privaatheid kom eerste Gebruikers se kommer oor privaatheid neem toe, met Uber wat byvoorbeeld benadruk dat ŉ verandering in app-bepalings wat op 18 Januarie in werking tree, niks te doen het met die deel van inligting nie. Die getal mense wat Telegram gebruik het die hoogte ingeskiet ná WhatsApp se aankondiging, het die Russies gebore stigter Pavel Durov gesê. “Mense wil nie meer hul privaatheid vir gratis dienste verruil nie,” het Durov gesê sonder om na sy mededinger te verwys. Die geënkripteerde boodskapdiens Signal het ook ŉ beduidende toename in aanvraag gesien – aangehelp deur ŉ twiet-aanbeveling van die miljardêr-tegnologie-entrepreneur Elon Musk. WhatsApp probeer nou om bekommerde gebruikers gerus te stel en het in Indië onder meer volbladadvertensies gebruik om gebruikers te verseker “respek vir jou privaatheid is in ons DNS gekodeer”.